KOMMISSIONENS FORORDNING (EF) Nr. 1264/96 af 1. juli 1996 om ændring af forordning (EØF) nr. 3886/92 om gennemførelsesbestemmelser for de præmieordninger, der er fastsat i oksekødssektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 894/96 (2), særlig artikel 4b, stk. 8, artikel 4d, stk. 8, og artikel 4j, stk. 3, og

ud fra følgende betragtninger:

I forbindelse med ydelsen af den særlige slagtepræmie, der er fastsat i artikel 8 i Kommissionens forordning (EØF) nr. 3886/92 (3), senest ændret ved forordning (EF) nr. 999/96 (4), er det for dyr, som på slagtningstidspunktet er over 22 måneder gamle, ikke muligt at yde præmien særskilt for den første aldersgruppe, jf. forordningens artikel 2, stk. 2; for at undgå en eventuel forskelsbehandling i forhold til den generelle præmieordning bør det være muligt at yde præmie i dette tilfælde; foranstaltningen bør endvidere anvendes fra begyndelsen af kalenderåret 1996;

Rådets forordning (EF) nr. 894/96, der ændrede forordning (EØF) nr. 805/68 med hensyn til sanktioner, skærpede sanktionerne i forbindelse med anvendelse eller ulovlig opbevaring af stoffer eller produkter, der er forbudt i veterinærlovgivningen; sanktionernes varighed i gentagelsestilfælde bør fastsættes af medlemsstaterne, der er bedre placeret til at vurdere overtrædelsens alvor;

tre lokale racer i Finland kan ikke betragtes som kødracer; de bør derfor opføres på listen i bilag II til forordning (EØF) nr. 3886/92 som racer, for hvilke der ikke kan ydes ammekopræmier; for at lette omstillingen for disse dyr bør der dog i en overgangsperiode kunne ydes præmier for racerne;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EØF) nr. 3886/92 foretages følgende ændringer:

1) I artikel 15, litra c), første led, indsættes:

»For dyr, der på slagtningstidspunktet er over 22 måneder gamle, kan medlemsstaterne dog fastsætte ydelse af præmien for den første aldersgruppe, hvis den samme producent har holdt dyrene på bedriften i mindst to måneder, regnet fra den alder på 20 måneder, indtil dyrene slagtes eller markedsføres første gang.«

2) Som artikel 55a indsættes:

»Artikel 55a

Sanktioner for anvendelse eller ulovlig opbevaring af stoffer eller produkter, der er forbudt i EF-bestemmelserne for veterinærsektoren

Medlemsstaterne fastlægger alt efter overtrædelsens alvor varigheden af den periode for udelukkelse fra støtteordningerne, der gælder i gentagelsestilfælde, jf. artikel 4j, stk. 1, andet afsnit, i forordning (EØF) nr. 805/68.«

3) Artikel 58 affattes således:

»Artikel 58

Overgang til den nye ordning med præmie for ammekøer

Som undtagelse fra artikel 22 anses, for så vidt angår ansøgninger, der indgives for 1997 og 1998, køer af racerne »Itäsuomenkarja«, »Länsisuomenkarja« og »Pohjoissuomenkarja«, der er opført i bilag II, som værende af kødrace.«

4) Racerne »Itäsuomenkarja«, »Länsisuomenkarja« og »Pohjoissuomenkarja« opføres på listen i bilag II.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.Den anvendes for præmieansøgninger, der indgives for kalenderåret 1997 og følgende, bortset fra:

- foranstaltningen i artikel 1, nr. 1), der anvendes fra den 1. januar 1996, og

- foranstaltningen i artikel 1, nr. 2), der anvendes fra den 1. juli 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 125 af 23. 5. 1996, s. 1.

(3) EFT nr. L 391 af 31. 12. 1992, s. 20.

(4) EFT nr. L 134 af 5. 6. 1996, s. 8.